Jongman ‘soos hond’ doodgeslaanPierre de Necker was ‘n groot diereliefhebber. Foto: Verskaf WAARSKUWING: Die foto onderaan die berig is uiters grafies van aard en kan kinders en sensitiewe lesers ontstel. “My seun is soos ŉ hond in die straat doodgeslaan,” het ŉ gebroke pa gesê wat die nuus moet verwerk dat sy seun, Pierre de Necker (24), Vrydagaand in Belfast in Mpumalanga so erg aangerand is deur ŉ groep mense wat hom glo van diefstal beskuldig het, dat hy Saterdag aan sy beserings beswyk het. Lion de Necker, Pierre se pa, wat ook in Belfast woon en ŉ plaaslike kuierplek bestuur, het Maandag emosioneel aan Maroela Media vertel van die laaste keer wat hy sy seun gesien het. “Hulle het my omstreeks 21:30 gebel terwyl ek by die werk was, om vir my te sê Pierre is in die hospitaal. Ek het daar aangekom en hom dadelik aan sy lengte herken, want hy is baie lank en sy voete het by die bed uitgesteek. Ek kon egter nie sy gesig herken nie, hy was onherkenbaar geslaan.” Volgens inligting wat Lion ontvang het, is sy seun en ŉ vriend Vrydagaand in ŉ wit Golf na die Shell-vulstasie op die dorp om sigarette te gaan koop. “Ek weet nie aan wie die motor behoort nie, ek weet net dit is nie syne nie. ŉ Onderonsie het by die vulstasie uitgebreek tussen Pierre-hulle en ŉ groep swart mense. Een van die mans het ŉ wapen by hulle gehad en Pierre-hulle het in die Golf weggery om te probeer vlug. Vier motors, waaronder ŉ minibustaxi, het hulle agternagesit en in ŉ doodloopstraat in Uitbreiding 2 voorgekeer.” Hy het gesê ŉ groep van tussen 15 en 20 mense het daar op Pierre toegesak en hom onder meer met bottels, klippe en stokke aangerand. Die vriend kon glo weghardloop toe die groep op hulle toesak. Pierre is ná die aanval na die Belfast-hospitaal geneem, waar hy breindood verklaar is. Hy is Saterdag omstreeks 15:00 dood. Sers. Kwapa Macdonald, polisiewoordvoerder, het aan Maroela Media bevestig die Belfast-polisie ondersoek ŉ saak van moord. “Die aanranding hou na bewering verband met die diefstal van ŉ motor in die dorp ŉ paar weke gelede,” het Macdonald gesê. “Lede van die gemeenskap het die gesteelde motor by die vulstasie gesien, waarna die groep gereg in eie hande geneem en die bestuurder aangerand het.” Die polisie het Maandag drie mans en ŉ vrou in verband met die voorval in hegtenis geneem. Hulle sal na verwagting Dinsdag in die dorp se landdroshof verskyn. Lion beskryf Pierre as ŉ pragtige seun wat ŉ harde werker was en altyd geglimlag het. “Hy was baie happy go lucky en ŉ free spirit. Hy was ŉ groot kunstenaar en diereliefhebber, saggeaard en ŉ liewe mens. Hy was nie ŉ kwaadstoker nie. Hy was glad nie ŉ rassis nie en het geensins rassistiese neigings gehad nie. Dis alles so onnodig.” Een van Pierre se aanvallers het tydens die aanranding ŉ bebloede foto van hom geneem en met WhatsApp na ŉ kennis gestuur, vanwaar die foto versprei en onder die rouende gesin se aandag gekom het. “Ek wil hê die wêreld moet sien hoe hulle my kind soos ŉ hond in die straat doodgeslaan het. Ek onthou die merke op sy gesig en die wonde aan sy hande en arms soos hy tevergeefs probeer keer het,” sê Lion emosioneel. Hy het gesê sy seun is moontlik met ŉ mes ook gesteek, maar hulle wag vir die nadoodse ondersoek om dit te bevestig. Pierre laat sy pa, ma, Katryn, en jonger broers, Jan-Lion (21) en Dieter (15), agter. Die gesin beplan om Pierre se gedenkdiens Vrydag te hou. WAARSKUWING: Die foto is uiters grafies van aard en kan kinders en sensitiewe lesers ontstel. Die foto wat een van Piere se aanvallers van hom geneem het. Die vuurwapen behoort glo aan een van die aanvallers.